Tlačová správa

Samospráva si neplní povinnosti voči odkázaným občanom

Poskytovatelia žiadajú ministra Richtera o okamžitý zásah

Bratislava 11.4. 2018

**Asociácia poskytovateľov sociálnych služieb v SR vydala na dnešnom Valnom zhromaždení v Bratislave Výzvu pre Združenie miest a obcí Slovenska (ZMOS) ako aj pre samotné mestá a obce, aby si začali okamžite plniť svoje povinnosti voči odkázaným občanom a nediskriminovali prijímateľov sociálnych služieb u neverejných poskytovateľov.**

Organizácia združujúca zväčša neverejných poskytovateľov sociálnych služieb v úvode výzvy vyjadruje znepokojenie nad reakciami mnohých obcí a miest SR, ktoré odmietli počas prvého štvrťroka tohto roka prispieť svojim občanom finančným príspevkom na prevádzku pre poskytovateľa sociálnej služby, ktorého si občan vybral a to napriek tomu, že novela Zákona 448/2008 o sociálnych službách túto povinnosť mestám a obciam od 1.1. 2018 dôrazne pripomína.

Podľa predsedníčky APSS v SR **Anny Ghannamovej** používajú zástupcovia miest a obcí v týchto zamietavých listoch neprijateľné a často protichodné argumenty. Napríklad: *„...žiadosť ste nám poslali priskoro, lebo novela zákona v čase zaslania Vašej žiadosti nenadobudla ešte účinnosť...“,* iná obec naopak: *„... žiadosť o finančný príspevok ste nám poslali neskoro, v čase keď už sme mali schválený rozpočet na rok 2018 a s vyplácaním takýchto príspevkov sme nerátali.“* Ako zdôraznila, neprijateľný je najmä argument niektorých miest a obcí, ktoré sa odvolávajú na paragra 75 Zákona 448 /2008 o sociálnych službách, ktorý zneužívajú na argumentáciu, že *„finančný príspevok na zabezpečenie sociálnej služby občanovi hradiť nebudú preto, lebo si zabezpečenie služby u neverejného poskytovateľa obec neobjednala“.*

Podľa APSS v SR však Zákon o sociálnych službách nemá len paragra 75, ale aj paragraf 6 a 8 podľa ktorých má občan právo na výber poskytovateľa a obec a mesto zas povinnosť zabezpečiť občanovi dostupnosť služby a pritom rešpektovať výber poskytovateľa samotným občanom, **z čoho automaticky vyplýva povinnosť objednať si službu u poskytovateľa, ktorého si občan vybral.**

Asociácia vyzýva samosprávu, aby si zo zákona nevyberala len paragrafy, ktoré sa jej hodia a aby uplatňovala zákon v logickej podmienenosti a celistvosti. V opačnom prípade je APSS v SR pripravená ponúknuť prijímateľom sociálnych služieb pomoc na vymoženie si svojich práv od samosprávy právnou cestou a od Ministerstva práce sociálnych vecí a rodiny bude žiadať jasnejšiu úpravu tejto povinnosti zo strany obcí a miest v najnovšej novele zákona.

Podpredsedníčka APSS v SR **Božena Bušová** zdôraznila, že asociácia je pripravená komunikovať pol rok pred samosprávnymi voľbami cez sociálne siete aj so širokou verejnosťou, aby občanov informovala o tom, ktorý starosta či primátor si plní svoje povinnosti voči odkázaným ľuďom a prispieva im na sociálnu službu a ktorý svojich občanov v čase núdze ignoruje a na sociálnu službu odmieta prispieť. Ako povedala, občania by starostov a primátorov mali začať konečne voliť nie podľa toho, čo robia pre stranu, ale podľa toho čo robia pre občana. A to najmä vtedy keď je občan v núdzi a pomoc potrebuje najviac.

Okrem Výzvy pre ZMOS, obce a mestá, zverejnila Asociácia poskytovateľo sociálnych služieb v SR aj **Otvorený list ministrovi práce, sociálnych vecí a rodiny Jánovi Richterovi.** Medzi prioritné požiadavky patrí žiadosť o osobitnú výzvu ministra mestám a obciam, aby rešpektovali zákona a zazmluvnili všetkých poskytovateľov sociálnych služieb, ktorých si občania na zabezpečenie služby vybrali. Druhou prioritou je žiadosť o mimoriadnu dotáciu nielen pre denné stacionáre, ktorým hrozí v dôsledku nového financovania zánik, ale aj mimoriadna dotácia pre ostatných neverejných poskytovateľov, ktorým ani zvýšený príspevok z MPSVR SR nebude stačiť na zvýšenie príplatkov za soboty, nedele a sviatky, ktoré majú vstúpiť do platnosti v máji tohto roku.

Link na: Výzva vedeniu ZMOS a zástupcom miest a obcí / apríl 2018

Link na : Otvorený list Richterovi / apríl 2018